РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/526-21

14. децембар 2021. године

Б е о г р а д

З А П И С Н И К

28. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ

И ЛОКАЛНУ САМОУПРАВУ, ОДРЖАНЕ 10. ДЕЦЕМБРА 2021. ГОДИНЕ

 Седница је почела у 09,00 часова.

Седницом је председавао Владимир Ђукановић, председник Одбора.

 Седници су присуствовали чланови Одбора: Велибор Милојчић, доц. др Михаило Јокић, Дејан Кесар, Небојша Павловић, Ненад Барош, Ђорђе Дабић, Јелена Жарић Ковачевић, Тома Фила и Сања Јефић Бранковић.

Седници су присуствовали и: Братимир Васиљевић, заменик члана Сање Лакић, Маријан Ристичевић, заменик члана Ђорђа Комленског, Весна Кришанов заменик члана Биљане Пантић Пиље и Дубравка Краљ, заменик члана Владана Заграђанина.

Седници нису присуствовали чланови Одбора: др Александар Мартиновић, Драган М. Марковић и Даниел Ђивановић, нити њихови заменици.

Седници су присуствовали и: Маја Мачужић Пузић, државни секретар у Министарству државне управе и локалне самоуправе и Милан Чуљковић из Министарства државне управе и локалне самоуправе.

Председник Одбора је обавестио чланове и заменике чланова одбора да je у складу са чланом 72. став 2. Пословника Народне скупштине, седница сазвана у року краћем од рока предвиђеног Пословником, како би Одбор што пре размотрио Предлог закона о изменама Закона о референдуму и народној иницијативи.

 Председник Одбора је ставио на гласање, a чланови и заменици чланова Одбора су **већином гласова** утврдили следећи

Д н е в н и р е д:

1. Разматрање Предлога закона о изменама Закона о референдуму и народној иницијативи, који је поднела Влада (број 011-2267/21 од 08. децембра 2021. године), у начелу.

**ПРВА ТАЧКА-** Разматрање Предлога закона о изменама Закона о референдуму и народној иницијативи, који је поднела Влада (број 011-2267/21 од 08. децембра 2021. године), у начелу.

**Маја Мачужић Пузић** је у уводном излагању рекла да су измене Закона о референдуму и народној иницијативи урађене пре свега да би се изашло у сусрет захтевима грађана који су сматрали да недавно донет закон не обезбеђује адекватне услове за вршење уставом гарантоване народне суверености.

Изнела је мишљење да је разлог за узнемирење грађана проистекао из саопштења која су долазила из различитих медија.

Нагласила је да је Влада прихватила сугестију председника Републике и одлучила да укине плаћање накнаде за оверу потписа за подршќу народној иницијативи.

Рекла је да је предложена измена постојећег закона представља појашњење важеће норме, што значи да сви бирачи који су потписници иницијативе могу да учествују у изборној комисији и гласачким одборима.

Указала је да се предложене измене односе и на временски период важења одлука које су донете на референдуму, односно прописује се да се акт или питање које је било предмет изјашњавања грађана на референдуму не могу мењати у наредне четири године.

Председник Одбора је отворио расправу у вези са овом тачком дневног реда у којој су учествовали Тома Фила, Владимир Ђукановић, Маријан Ристичевић и доц. др Михаило Јокић.

**Тома Фила** је поставио питање због чега је лимитиран временски период важења одлука које су донете на референдуму, истичући да постоје примери у другим земљама где се дозвољава да се сваке године спроводи референдум о истом питању и навео пример Швајцарске, у којој се сваке године гласа да ли су грађани за улазак у ЕУ.

**Маја Мачужић Пузић** је истакла да ће једино практична примена овог закона показати да ли ће о неким питањима моћи да се дискутује и пре рока од четири године.

**Владимир Ђукановић** се сложио са колегом Филом али је нагласио да је временски период важења одлука лимитиран на четири године искључиво због захтева Покрета “Крени-промени“, те да сматра да овере потписа не треба да постоји приликом подношења народне иницијативе.

**Маријан Ристичевић** је рекао да лично није за измене важећег закона о референдуму и народној иницијативи, али да подржава препоруке председника Републике.

**Доц. др Михаило Јокић** је изнео ставове у вези са односом који би органи власти требало да имају према грађанима који су учествовали у блокадама улица.

Како се више нико није јавио за реч председник Одбора је закључио расправу и предложио да Одбор, у складу са чланом 155. став 2. Пословника, одлучи да предложи Народној скупштини да прихватиПредлог закона о референдуму и народној иницијативи, у начелу.

Чланови и заменици чланова Одбора су **једногласно** прихватили наведени предлог.

Председник Одбора је предложио да за известиоца Одбора на седници Народне скупштине буде одређен Ђорђе Дабић, члан Одбора.

Чланови и заменици чланова Одбора су **једногласно** прихватили наведени предлог.

Седница је завршена у 09,20 часова.

СЕКРЕТАР ПРЕДСЕДНИК

Сања Пецељ Владимир Ђукановић